Moarte cumplită pentru un tânăr român de doar 23 de ani. Robert Bănică a sfârșit în Italia, în urma unui cumplit accident rutier. Tragedia s-a produs în noaptea de sâmbătă spre duminică, în Villa Literno, provincia Caserta.
Robert Bănică se afla în mașină alături de alte trei persoane, când brusc autovehiculul a intrat în coliziune cu un altul. Doar una dintre victime a supraviețuit, fiind transportată la spital cu răni grave.
Impactul a fost atât de mare, încât autovehiculul în care se afla tânărul român s-a răsturnat. La fața locului s-au deplasat de îndată echipaje de salvare. Medicii nu au mai putut face nimic pentru Robert și alte două persoane.
Una dintre victime avea doar 20 ani, iar o alta era mai mare cu un an decât Robert. Pompierii i-au descarcerat cu greu pe pasageri și pe șofer. Unul dintre tineri era un ucrainean cunoscut în comunitate pentru participarea la un reality show renumit în Italia, ”Il Collegio”, de la Rai 2.
În cealaltă mașină se aflau un bărbat și o femeie de 49 și, respectiv, 54 de ani, din Casapesenna, care au supraviețuit, dar s-au ales la rândul lor cu răni. S-a deschis o anchetă în acest caz și urmează a se stabili principalul vinovat de întâmplarea nefastă.
Primarul orașului Villa Literno, Valerio Di Fraia, a aflat de cumplitul accident rutier și a transmis un mesaj de condoleanțe pentru familiile îndoliate. Edilul și-a exprimat regretul și, totodată, și-a exprimat și susținerea față de persoanele rănite, sperând să se vindece rapid.
”În această dimineață, comunitatea noastră s-a trezit cu o veste care ne-a întristat profund pe toți. Trei tineri și-au pierdut viața în urma unui accident rutier. Cu inima plină de durere, reprezint sentimentul colectiv al orașului nostru.
Adresez, în numele comunității noastre, și al meu personal, cele mai sincere condoleanțe și întreaga noastră compasiune familiilor îndoliate. Sper ca cele trei persoane rănite să se recupereze cât mai curând. Suntem alături de ele cu speranță și rugăciune.”, a transmis edilul localității din peninsulă, potrivit rotalianul.com
După ce se va descoperi vinovatul de accident acesta ar putea ajunge în spatele gratiilor. Între timp, familiile celor trei tineri care au murit, inclusiv familia lui Robert, se pregătesc să-și ia rămas bun pentru totdeauna de la copiii lor.